ROZHODNUTIE KOMISIE
z 27. januára 2005,
ktorým sa ustanovujú prechodné opatrenia, ktoré má uplatňovať Cyprus, pokiaľ ide o spaľovanie alebo zakopávanie vedľajších živočíšnych produktov na mieste podľa nariadenia Európskeho parlamentu a Rady (ES) č. 1774/2002
(oznámené pod číslom dokumentu K(2005) 133)
(Len grécky text je autentický)
(Text s významom pre EHP)
(2005/62/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (1), najmä na jeho článok 24 ods. 6 a článok 32 ods.1,
keďže:
(1)
Podľa nariadenia (ES) č. 1774/2002 je v obmedzených prípadoch možné udeľovanie výnimiek týkajúcich sa likvidácie vedľajších živočíšnych produktov spálením alebo zakopaním na mieste. Toto nariadenie taktiež stanovuje, že výnimku nie je možné udeliť v prípade zvierat, u ktorých existuje podozrenie na infekciu prenosnou spongiformnou encefalopatiou (TSE) alebo u ktorých bola prítomnosť TSE úradne potvrdená.
(2)
Nariadenie Komisie (ES) č. 811/2003 z 12. mája 2003, ktorým sa vykonáva nariadenie (ES) č. 1774/2002 vo vzťahu k zákazu vnútrodruhovej recirkulácie rýb, zakopávaniu a spaľovaniu vedľajších živočíšnych produktov a určitých prechodných opatrení (2), ustanovuje vykonávacie pravidlá likvidácie vedľajších živočíšnych produktov spálením alebo zakopaním na mieste.
(3)
Rozhodnutie Komisie 2004/467/ES z 29. apríla 2004, ktorým sa stanovujú prechodné opatrenia, ktoré musí Cyprus a Estónsko uplatňovať, pokiaľ ide o spaľovanie alebo zakopanie na mieste živočíšnych vedľajších produktov podľa nariadenia Európskeho parlamentu a Rady (ES) č. 1774/2002 (3), ustanovuje výnimku z týchto pravidiel uplatniteľnú do 1. januára 2005.
(4)
Cyprus Komisiu informoval, že k 1. januáru 2005 nebude disponovať funkčnými systémami zberu vedľajších živočíšnych produktov. Je preto potrebné zachovať prechodné opatrenia ustanovené rozhodnutím 2004/467/ES na ďalšie obdobie.
(5)
Počas prechodného obdobia by mal Cyprus prijať potrebné opatrenia na zabránenie vzniku nebezpečenstva pre zdravie ľudí alebo zvierat a životné prostredie, ako je ustanovené nariadením (ES) č. 811/2003.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Odchylne od článkov 4 ods. 2, 5 ods. 5 a 6 ods. 2 nariadenia (ES) č. 1774/2002 môže Cyprus na svojom vlastnom území do 1. novembra 2005 povoliť spaľovanie alebo zakopávanie vedľajších živočíšnych produktov na mieste.
2. Výnimka uvedená v odseku 1 sa nevzťahuje na materiál skupiny 1 podľa článku 4 ods. 1 písm. a) bod i) nariadenia (ES) č. 1774/2002.
Článok 2
Keď Cyprus povolí spaľovanie alebo zakopávanie na mieste podľa článku 1 tohto rozhodnutia, prijme všetky potrebné opatrenia na zabránenie vzniku nebezpečenstva pre zdravie ľudí alebo zvierat a životné prostredie v súlade s vykonávacími pravidlami ustanovenými v článkoch 6 a 9 nariadenia (ES) č. 811/2003. Do 1. júna 2005 informuje Cyprus Komisiu a ostatné členské štáty o pokroku, ktorý dosiahol pri zavádzaní systému likvidácie.
Článok 3
Toto rozhodnutie sa uplatňuje od 1. januára 2005 do 1. novembra 2005.
Článok 4
Toto rozhodnutie je určené Cyperskej republike.
V Bruseli 27. januára 2005